Kolumbus

**Kolumbus AS** er en fylkeskommunalt mobilitetsleverandør som har i oppgave å administrere, markedsføre og informere om rutetilbudet i Rogaland, samt kjøpe transporttjenester fra uavhengige buss- og båtselskaper. Kolumbus har ansvar for den offentlige busstrafikken i Rogaland og for hurtigbåttrafikken i Ryfylke, mellom Byøyene og Stavanger og fra Haugesund til Feøy, Utsira og Røvær. 

Selskapet holder til på Byterminalen og Fiskepirterminalen i Stavanger.

## Ledelse

### Styreledere (utvalg)

* ?–: Gottfried Heinzerling

### Direktører (utvalg)

* ?–2025: Edith Nøkling 

## Operatørselskaper
Bussene og båtene som brukes i rutetrafikken, eies av de ulike operatørselskapene som jobber på kontrakt for Kolumbus. Kontraktene tildeles etter anbudsrunder. 

Operatørselskapene med kontrakt med Kolumbus er:

### Busselskaper

* Connect Bus
* Vy Buss
* Boreal Transport Sør
* Tide Buss AS
* Suldal Billag
* Kvitsøy helse og Transport
* Finnøy Buss
* L. Rødne og Sønner
* Rørheims Bilruter

### Rederier

* Norled
* L. Rødne og Sønner
* Helgøyskyss
* Rutebåten Utsira og Røværfjord.

## Visuell profil
Bussene som inngår i Kolumbus' rutetilbud er grønne, og bussene i bynære strøk bærer i tillegg Kolumbus’ navn og logo. Båtene er også merket med Kolumbus' farger og logo.

## Kolumbus' mandat (ruteendringer)
Kolumbus har myndighet til å gjøre mindre justeringer i rutetilbudet i Rogaland. Større forandringer i eksisterende ruter, samt opprettelse og nedleggelse av ruter, må vedtas politisk av fylkestinget.

## Historikk

### Etablering
Rogaland fylkesting vedtok i 2001 å opprette et fylkeskommunalt foretak for kollektivtransport i Rogaland. Foretaket Kolumbus (Rogaland Kollektivtrafikk FKF (RKT)) ble deretter opprettet med virkning fra 1. januar 2002.

### Konkurranseutsetting 2003–2014

* Bussrutene i Stavanger og på Nord-Jæren: første anbudsrunde i 2003. Samme år ble det også iverksatt store ruteomlegginger.

* Bussrutene på Haugalandet: Tidlig i 2005 ble bussrutene på Haugalandet (Nord-Rogaland) for første gang lagt ut på anbud; anbudskonkurransene ble vunnet av Haugaland Buss, som fra 1.&nbsp;januar 2006 skiftet navn til Tide Buss Haugesund. I april 2010 fikk Tide Buss Haugesund forlenget kontrakten for rutebussene på Haugalandet fra januar 2011 til juni 2017.
* Hurtigbåtene i Ryfylke: Tide Sjø AS vant anbudet, med oppstart 1. januar 2007, blant annet med tre nye, universelt utformede hurtigbåter som følge av en kravspesifikasjon i anbudet. Tide Sjø AS skiftet navn til Norled AS, og vant i desember 2013 anbudskonkurransen om ny kontrakt på samme strekninger, fra og med 1. januar 2015. Norled AS inngikk da, sammen med underoperatørene Lars A. Rødne & Sønner og Helgøy Skyssbåt AS, en åtte år lang kontrakt, med opsjon på forlengelse i inntil tre år.

* Fylkeskommunale bussruter (lokalruter) i Sør-Rogaland: anbudskonkurranse utlyst senhøsten 2006. Konkurransen omfattet bussene i Jæren og Dalane. Rutene skulle ikke legges om i større grad slik som i 2003, men det ble gjort enkelte endringer. Blant annet ble det bestemt at samtlige busser som kjører for Kolumbus skal være grønne, slik at de er enkle å kjenne igjen i trafikkbildet. Boreal Transport Sør AS vant anbudsrunden for hele Sør-Rogaland. I annonseringen 28. mars 2007 ble det sagt at Boreal ble tildelt hele kontrakten for buss på grunn av lavest pris. Ved starten av perioden på fem og et halvt år 1. januar 2008, skulle 70 prosent av bussene være nye. Siden Boreal allerede hadde halvparten av rutene på Nord-Jæren, var det kun Nettbuss AS som måtte trekke seg ut. En av forutsetningene i kontrakten var at sjåfører som mistet jobben i Nettbuss skulle få nyansettelser i Boreal. Den 1. januar 2008 ble 170 nye busser satt i trafikk på Nord-Jæren. 7 av 10 busser ble erstattet av de nyinnkjøpte bussene. I tillegg ble en god del av rutene lagt om for å utvide tilbudet. Heller ikke dette gikk smertefritt, og en kombinasjon av syke sjåfører hos Boreal, nye busser og nye ruter skapte store utfordringer de første ukene. Boreal måtte gå så langt som å ansette 30 polske sjåfører for å løse krisen. I februar og mars samme år ble det sagt i media at Boreal fikk rundt 20 millioner i dagbøter for problemene i januar. Ifølge kontrakten på anbudet skulle Boreal få en dagbot på 5 000 kr for hver avgang som ble innstilt (10 000 kr hvis de ikke rapporterte til Kolumbus). Kolumbus fikk inn 921 klager de tre første ukene i 2008 mot 153 klager på samme tid året før. Sommeren 2013 meddelte Kolumbus at de ønsket å utøve opsjon på forlengelse av buss-kontrakten med Boreal. Opsjonen gjaldt i tre år fra juni 2013 og omfattet rundt 300 busser og 650 sjåfører i Sør-Rogaland. Styret vedtok å ikke ta ut opsjon eller lyse ut ny konkurranse på hurtigbåten mellom Stavanger og Haugesund da kontrakten utløp i desember 2014. Strekningen trafikkeres dermed utelukkende med buss fra januar 2015.

* Bussrutene i Strand, Forsand og Hjelmeland: anbudskonkurranse utlyst i 2014. Kontrakten ble tildelt Boreal Transport Sør AS, med oppstart 1. januar 2015 og varighet fram til åpningen av veisambandet Ryfast.

### Fra fylkeskommunalt foretak til aksjeselskap
Fra 2001 til og med 2014 var Kolumbus organisert som et fylkeskommunalt foretak (Rogaland Kollektivtrafikk FKF). Kolumbus ble organisert som et aksjeselskap med nytt styre fra januar 2015.

### Nytt bussdepot på Forus
I 2015 inngikk Kolumbus kontrakt med Unik Terminal AS om bygging av et nytt  bussdepot  på Forus. Kolumbus gjorde med dette et eget  bussanlegg tilgjengelig for framleie for operatøren på Nord-Jæren fra og med 1. juli 2016. Det nye bussdepotet vil forbedre arbeidsvilkårene for operatøren og samt redusere tomkjøringen. Leieperioden for bussanlegget er 20 år fra overtakelsestidspunktet i henhold til leieavtalen, med opsjon for Kolumbus om forlengelse i inntil 16 år, i åtte år om gangen.

### Anbudskontrakter i 2015 og 2018

* Bussene på Nordjæren og bussene i Jæren og Dalane: I 2015 ble Norgesbuss tildelt kontrakten for bussrutekjøring på Nord-Jæren, mens Nettbuss ble tildelt kontrakten for Jæren og Dalane. Anbudsoppstart var 1. juli 2016, og kontraktene ble utlyst med varighet til og med 30. juni 2024 med en opsjon på to år. Samtidig som de nye operatørene overtok, ble rutetilbudet oppgradert, og samtlige busser i anbudsområdene ble byttet ut med splitter nye modeller. 98 av de nye bussene kjørte på biodiesel, og i september 2016 ble det satt inn tre nye el-busser, slik at det totalt var fem el-busser i ordinær rutetrafikk på Nord-Jæren. Kolumbus hadde som mål at alle bussene skulle være fossilfrie innen 2024. Kontraktssummen for kontrakten med Norgesbuss var på 421 millioner kroner i året. Kontraktssummen for kontrakten med Nettbuss var på 115 millioner i året.
* Bussene i Ryfylke Nord: i 2018 ble kontrakten om området «Ryfylke Nord» tildelt Tide Buss AS; kontrakten omfattet busstilbudet i Suldal, Vindafjord og Sauda. Anbudsoppstart var 1. juni 2018, og kontrakten varer til og med juni 2026. Alle bussene benytter biodiesel av typen HVO (hydrogenerert vegetabilsk olje)
* De ordinære byrutene i Sauda erstattes av en bestillingsordning for buss. Denne ble lyst ut i et eget anbud.

### Fra kollektivselskap til mobilitetsleverandør
Den 13. juni 2017 bestemte Rogaland fylkeskommune at Kolumbus skulle gå fra å være et kollektivselskap til å bli en mobilitetsleverandør, noe Kolumbus beskrev slik:«Det innebærer at vi fortsatt skal ha ansvar for buss- og hurtigbåttrafikken i Rogaland. I tillegg skal vi jobbe for at tog, sykkel, gange og bildeling henger sømløst sammen med buss og båt slik at folk skal komme seg fra A til Å uten bruk av egen bil. Nøkkelordene er korrespondanse samt individuelt tilpasset og oppdatert informasjon.»

### Avtale med Jernbanedirektoratet
Den 7. september 2017 inngikk Kolumbus og Jernbanedirektoratet en avtale om rute-, takst- og billettsamarbeid i Rogaland. Avtalen skal «sikre en sømløs reise med buss og lokaltog i Rogaland med likt takst- og billettsystem, samt korresponderende avgangstider».

### Billettsystem og sanntidssystem
Den 1. januar 2006 innførte Kolumbus et nytt billettsystem med elektronisk betaling. Oppstartsproblemer bidro til å forklare inntektssvikten Kolumbus opplevde i første kvartal i 2006. Det nye billettsystemet bestod blant annet av *Kolumbuskortet,* som hadde som mål å effektivisere billetteringsprosessen ved å redusere antall utskrevne papirbilletter og kontantbeholdningen om bord i bussene.

Fra 1. januar 2006 ble kun *Minikort* brukt. Det hadde funksjonen til *Kolumbuskortet* helt fram til sommeren 2006, da *Kolumbuskortene* ble postdistribuert til alle innbyggerne i Rogaland over 16 år. Både Minikortet og Kolumbuskortet hadde oppstartsproblemer. I starten fikk mange passasjerer reise gratis med bussen på grunn av feil med billetteringssystemet.

På tross av lanseringen av Kolumbuskortet, vedvarte enkelte av utfordringene og det ble flere oppslag i media på grunn av endret soneinndeling. Senere ble det også oppdaget at rundt 7 000 av kortene som var sendt ut hadde samme ID-nummer som andre kort som var i omløp. Dette førte til at Kolumbus postdistribuerte nye kort til kundene som hadde fått feil kort. Ved slutten av 2006 var det 11 500 som hadde tegnet Reisekonto.

Høsten 2012 startet Kolumbus å innføre sanntidssystem på bussene i Rogaland.

## Ruter

### Buss

### Båt og ferje

## Referanser


## Eksterne lenker
* 
* Kolumbus
* Boreal Transport Sør
* Tide Sjø og Tide Buss
* NSB
* Fjord1
* Suldal Billag
* Norway Bussekspress (SørVest Ekspressen, Kystbussen)
* Flybussen i Stavanger
* Flybussen i Haugesund